  Майя Бывальцева Ветеранъёслы юрттонъя «Горд герберсяська» («Красная гвоздика») ужрад мынэ Удмуртиын. Радъясез «Память поколений» ӟечлэсьтӥсь фонд, кудзэ 2015-тӥ арын 22-тӥ инвожое кылдытӥз дуннеысь нырысетӥез нылкышно-космонавт Валентина Терешкова. Фондлэн пусэз — «Горд герберсяська» гадьпус. Улосчиосмылэсь подвигзэс тодын возён понна Россиын улӥсьёс сое 22-тӥ инвожое быртто. «Гадьпусэз нуллӥсь котькудӥз адями, ветеранъёслы ужен юрттэм сяна, Россилэн выль йылолэз сярысь калыклы маде, сое Атыкай музъемез гажан зэмос мылкыдын тырмытэм выль движенилы пӧрмытэ. <…> Гадьпусэз 22-тӥ инвожое гинэ ӧвӧл, котькуд мукет нуналэ но бырттыны яра, угось тодын возён но тау карон нимаз нуналэ гинэ уг луо», — валэктӥз «Память поколений» фондлэн быдэсъясь кивалтӥсез Екатерина Круглова. Тодын возён пусъёсты вузан 1-тӥ куартолэзе кутскиз. Гадьпус 50 манет сылэ, сое басьтыны луэ «Магнит», SELA но Радуга Звуков вузкаронниосын. Вузкарыса поттэм коньдон ожъёсы пыриськем ветеранъёслы юрттыны мыноз. Оже ветлэмъёслы ватсаса юрттыны мылкыд карисьёс коньдон сётыны быгато фондлэн нимлыко  пыр. Отын ик ивортэмын, кинлы юрттӥзы ни Россиын улӥсьёс. Кык ар пала ужась Фонд 300 миллион манет котыр люказ, со чотын 3 сюрс пала ветеранъёслы юрттыны луиз: кресло-коляскаос, кроватьёс, ходунки басьтэмын, вылӥ технологиосъя эмъюрттэт сётэмын но мукет. ВАТСАН «ПАМЯТЬ ПОКОЛЕНИЙ» — ожъёсы пыриськем ветеранъёслы вылӥ технологиосъя эмъюрттэт сётонъя фонд.  Фондлэн радъясьёсыз:  «Российский Союз ветеранов Афганистана» мер огазеяськон  Атыкай музъемез утьыку быремъёсты тодэ кельтонъя «Поисковое движение России» мер огазеяськон  Ветеранъёслэн «Боевое братство» мер огазеяськонзы  Десант войскоосысь ветеранъёслэн мер огазеяськонъёссылэн «Союз десантников России» огъяросси кенешсы  Ветеранъёслэн «Российский Союз ветеранов» мер огазеяськонзы. Фондлэн уставезъя ужкагазъёсын тодматскыны луэ . Тегъёс: Мерлык Ижкар Удмуртия Россия БыдӟымАтыкайож ветеранъёс ож  